Komisijos reglamentas (EB) Nr. 339/98
1998 m. vasario 11 d.
iš dalies keičiantis Tarybos reglamento (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių I, II, III, V, VI, VII, VIII ir IX priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 12 d. Tarybos reglamentą (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių [1] su paskutiniais pakeitimais, padarytais Komisijos reglamentu (EB) Nr. 1445/97 [2], ypač jo 19 straipsnį kartu su 17 straipsniu,
kadangi Kombinuotoje nomenklatūroje buvo padaryti pakeitimai, taikytini nuo 1998 m. sausio 1d.;
kadangi Taryba 1997 m. liepos 24 d. [3] sprendimu nusprendė laikinai taikyti su Buvusiąja Jugoslavijos Respublika Makedonija suderėtą susitarimą dėl prekybos tekstilės gaminiais;
kadangi susitarimas dėl prekybos tekstilės gaminiais, kurių neapima dvišalis DTS susitarimas dėl prekybos tekstilės gaminiais su Kinijos Liaudies Respublika, kuris buvo pradėtas taikyti nuo 1995 m. sausio 1 d. dviejų metų laikotarpiui, buvo automatiškai pratęstas dar keliems laikotarpiams, kurių kiekvienas trunka metus, ir bus taikomas 1998 m.;
kadangi Europos sutarimų, sudarytų tarp Bendrijos ir Bulgarijos, Čekijos Respublikos, Vengrijos, Lenkijos, Rumunijos ir Slovakijos Papildomų protokolų dėl prekybos tekstilės gaminiais galiojimas baigiasi 1997 m. gruodžio 31 d.;
kadangi susitarimų su Albanija, Malta, Maroku, Slovėnija ir Tunisu galiojimas baigiasi 1997 m. gruodžio 31 d.;
kadangi 1996 m. lapkričio 25 d. Taryba priėmė Reglamentą (EB) Nr. 2315/96 [4], nustatantį tekstilės ir drabužių, kurie bus įtraukti į 1994 m. GATT nuo 1998 m. sausio 1 d., sąrašą, remiantis susitarimo dėl tekstilės ir drabužių 2 etapu;
kadangi dėl pirmiau išvardytų elementų būtina iš dalies pakeisti Reglamento (EEB) Nr. 3030/93 I, II, III, V, VI, VII, VIII ir IX priedus, kad būtų atsižvelgta į padarytus pakeitimus, taikytinus tam tikrų trečiųjų šalių kilmės, kaip nurodyta Reglamento (EEB) Nr. 3030/93 19 straipsnyje, tekstilės gaminių importui į Bendriją;
kadangi šiame reglamente numatytos priemonės atitinka Tekstilės komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3030/93 iš dalies keičiamas taip:
- I priedas pakeičiamas šio reglamento I priedu,
- II priedas pakeičiamas šio reglamento II priedu,
- III priedas pakeičiamas šio reglamento III priedu,
- V priedas pakeičiamas šio reglamento IV priedu,
- VI priedas pakeičiamas šio reglamento V priedu,
- VII priedas pakeičiamas šio reglamento VI priedu,
- VIII priedas pakeičiamas šio reglamento VII priedu,
- IX priedas pakeičiamas šio reglamento VIII priedu.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. vasario 11 d.